标题：石湖词
百科名片
《石湖词》是南宋诗人范成大的代表作品之一。《石湖词》博采众家之长，化为自我之风姿，呈现丰富之特色，且由于范成大以诗人身份填词，使得其词或以清雅之笔化浓艳之情、悲怨之气；或以平和之笔化抑郁之情、家国之痛，体现出“诗人旨格”，而无论在朝抑或在野均过着雅士生活又使得《石湖词》婉转可歌，故可以用“风雅之驱”誉石湖，以肯定范成大在中国词史之地位。
作品全文
卜算子
凉夜竹堂虚，小睡匆匆醒。银漏无声月上阶，满地栏杆影。
何处最知秋，风在梧桐井。不惜骖鸾弄玉箫，露湿衣裳冷。
卜算子
云压小桥深，月到重门静。冷蕊疏枝半不禁，更著横窗影。
回首故园春，往事难重省。半夜清香入梦来，从此熏炉冷。
三登乐
一碧鳞鳞，横万里、天垂吴楚。四无人、橹声自语。向浮云，西下处、水村烟树。何处系船，暮涛涨浦。
正江南、摇落后，好山无数。尽乘流、兴来便去。对青灯、独自叹，一生羁旅。敧枕梦寒，又还夜雨。
三登乐
路转横塘，风卷地、水肥帆饱。眼双明、旷怀浩渺。问菟裘，无恙否、天教重到。木落雾收，故山更好。
过溪门、休荡桨，恐惊鱼鸟。算年来、识翁者少。喜山林、踪迹在，何曾如扫。归鬓任霜，醉红未老。
三登乐
今夕何朝，披岫幌、云关重启。引放壶、素空似洗。卷帘中，敧枕上、月星浮水。天镜夜明，半窗万里。
盻庭柯、都老大，树犹如此。六年前、转头未几。唤邻翁、来话旧，同篘新蚁。秉烛夜阑，又疑梦里。
三登乐
方帽冲寒，重检校、旧时农圃。荒三径、不知何许。但姑苏台下，有苍然平楚。人笑此翁，又来访古。
况五湖、元自有，扁舟祖武。记沧洲、白鸥伴侣。叹年来、孤负子，一蓑烟雨。寂寞暮潮，唤回棹去。
千秋岁
北城南埭。玉水方流汇。青樾里，红尘外。万桃春不老，双竹寒相对。回首处。满城明月曾同载。
分散西园盖。消减东阳带。人事改，花源在。神仙虽可学，功行无过醉。新酒好。就船况有鱼堪买。
木兰花慢
古人吾不见，君莫是、郑当时。更筑就山房，躬耕谷口，名动京师。诸公任他衮衮，与杜陵野老共襟期。有客至门先喜，得钱沽酒何疑。
昔年连辔柳边归。陈迹恍难追。况种桃道士，看花才子，回首皆非。相逢故人问讯，道刘郎去久无诗。把做一场春梦，觉来莫要寻思。
水调歌头
元日至人日，未有不阴时。新年◇气，无处人物不熙熙。万岁声从天下，一札恩随春到，光采动天鸡。寿域遍寰海，直过雪山西。
忆曾预，宣玉册，捧金卮。如今万里，魂梦空绕五云飞。想见大庭宫馆，重起三山楼观，双指赭黄衣。此会古无有，何止来稀。
水调歌头
细数十年事，十处过中秋。今年新梦，忽到黄鹤旧山头。老子个中不浅，此会天教重见，今古一南楼。星汉淡无色，玉镜独空浮。
敛秦烟，收楚雾，熨江流。关河离合、南北依旧照清愁。想见姮娥冷眼，应笑归来霜鬓，空敝黑貂裘。酾酒问蟾兔，肯去伴沧洲。
水调歌头
万里筹边处，形胜压坤维。恍然旧观重见，鸳瓦拂参旗。夜夜东山衔月，日日西山横雪，白羽弄空晖。人语半霄碧，惊倒路傍儿。
分弓了，看剑罢，倚栏时。苍茫平楚无际，千古锁烟霏。野旷岷◇江动，天阔崤函云拥，太白暝中低。老矣汉都护，却望玉关归。
水调歌头
万里汉家使，双节照清秋。旧京行遍，中夜呼禹济黄流。寥落桑榆西北，无限太行紫翠，相伴过芦沟。岁晚客多病，风路冷貂裘。
对重九，须烂醉，莫牢愁。黄花为我，一笑不管鬓霜羞。袖里天书咫尺，眼底关河百二，歌罢此生浮。惟有平安信，随雁到南州。
水龙吟
仙翁家在丛霄，五云八景来尘表。黄黄扉紫闼，化钧高妙，风霆挥妇。漠北寒烟，峤南和气，笑谈都了。自玉麟归去，金牛再款，却回首、人间少。
天与丹台旧籍，笑苍生、祝公难老。春葩秋叶，暄寒易变，壶天长好。物外新闻，凤歌鸾翥，龙蟠虎绕。想如心高会，寒霜夜永，尽横参晓。
玉楼春?
佳人无对甘幽独，竹雨松风相澡浴。山深翠袖自生寒，夜久玉肌元不粟。
却寻千树烟江曲，道骨仙风终绝俗。绛裙缟袂各朝元，只有散仙名萼绿。
玉楼春
云横水绕芳尘陌，一万重花春拍拍。蓝桥仙路不崎区，醉舞狂歌容倦客。
真春解语人货国，知是紫云谁敢觅。满蹊桃李不能言，分付仙家君莫惜。
白玉楼步虚词
珠霄境，却似化人宫。梵气弥罗融万象，玉楼十二倚清空。一片宝光中。
白玉楼步虚词
浮黎路，依约太微间。雪色宝阶千万丈，人间遥作白虹看。幢节度高寒。
白玉楼步虚词
罡风起，背负玉虚廷。九素烟中寒一色，扶栏四面是青冥。环拱万珠星。
白玉楼步虚词
流铃响，龙驭◇云来。夹道骞华笼彩仗，红云扶辂辗天街。迎驾鹤◇◇。
白玉楼步虚词
钧天奏，流韵满空明。琪树玲珑珠网碎，仙风吹作步虚声。相和八鸾鸣。
白玉楼步虚词
楼栏外，辇道插非烟。闲上郁萧台上看，空歌来自始青天。扬袂揖飞仙。
好事近
云幕暗千山，肠断玉楼金阙。应是高唐小妇，妒姮娥清绝。
夜凉不放酒杯寒，醉眼渐生缬。何待桂华相照，有人人如月。
好事近
昨夜报春来，的皪岭梅开雪。携手玉人同赏，比看谁奇绝。
阑干倚遍忆多情，怕角声呜咽。与折一枝斜戴，衬鬓云梳月。
如梦令
罨画屏中客住，水色山光无数。斜日满江声，何处撑来小渡。休去，休去，惊散一洲鸥鹭。
如梦令
两两莺啼何许，寻遍绿阴浓处。天气润罗衣，病起却忺微暑。休雨，休雨，明日榴花端午。
西江月
十月谁云春小，一年两见风娇。云英此夕度蓝桥，人意花枝都好。
百媚朝天淡粉，六铢步月生绡。人间宋叶满庭皋，别有东风不老。
西江月
北客开眉乐岁，东君著意华年。遮风藏雨晚云天，应怕杏梢红浅。
不惜灯前放夜，从教雪后留寒。水晶帘箔万花钿，听彻南楼晓箭。
宜男草
篱菊滩芦被霜后。嫋长风、万重高柳。天为谁、展尽湖光渺渺，应为我、扁舟入手。
橘中曾醉洞庭酒。辗云涛、挂帆南斗。追旧游、不减商山杳杳，犹有人、能相记否。
宜男草
舍北烟霏舍南浪。雪倾篱、雨荒薇涨。问小桥、别后谁过，惟有迷鸟羁雌来往。
重寻山水问无恙。扫柴荆、土花尘网。留小桃、先试光风，从此芝草琅玕日长。
念奴娇
双峰叠障，过天风海雨，无边空碧。月姊年年应好在，玉阙琼宫秋寂。谁唤痴云，一杯未尽，夜气寒无色。碧城凝望，高楼缥缈西北。
肠断桂冷蟾孤，佳期如梦，又把栏杆拍。雾鬓风鬟相借问，浮世几回今夕。圆缺晴阴，古今同恨，我更长为客。婵娟明夜，尊前谁念南陌。
念奴娇
十年旧事，醉京花蜀酒，万葩千萼。一棹归来吴下看，俯仰心情今昨。强倚雕栏，羞簪雪鬓，老恐花枝觉。揩摩愁眼，雾中相对依约。
闻道家讌转栾，光风转夜，月榜西楼落。打彻梁州春自远，不饮何时欢乐。沾惹天香，留连国艳，莫散灯前酌。袜尘生处，为君重赋河洛。
念奴娇
吴波浮动，看中流翻月，半江金碧。醉舞空明三万顷，不管姮娥愁寂。指点琼楼，凭虚有路，鲸背横东极。水云飘荡，栏杆千丈无力。
家世回首沧洲，烟波渔钓，有鸱夷仙迹。一笑闲身游物外，来访扁舟消息。天上今宵，人间此地，我是风前客。涛生残夜，鱼龙惊听横笛。
念奴娇
水乡霜落，望西山一寸，修属横碧。南浦潮生帆影去，日落天青江白。万里浮云，被风吹散，又被风吹积。尊前歌罢，满空凝淡寒色。
人世会少离多，都来名利，似蝇头蝉翼。赢得长亭车马路，千古羁愁如织。我辈情钟，匆匆相见，一笑真难得。明年谁健，梦魂飘荡南北。
念奴娇
湖山如画，系孤篷柳岸，莫惊鱼鸟。料峭春寒花未遍，先共疏梅索笑。一梦三年，松风依旧，萝月何曾老。邻家相问，这回真个归到。
绿鬓新点吴霜，尊前强健，不怕衰翁号。赖有风流车马客，来觅香云花岛。似我◇豪，不通姓字，只要银瓶倒。奔名逐利，乱帆谁在天表。
南柯子
槁项诗余瘦，秋肠酒后柔。晚凉转扇欲知秋。卧看明河银影、界天流。
鹤警人初静，虫吟夜更幽。佳辰只合算花筹。除子一天风月、更何求。
南柯子
怅望梅花驿，凝情杜若洲。春云低处有高楼。可惜高楼、不近木兰舟。
缄素双鱼远，题红片叶秋。欲凭江水寄离愁。江己东流、那肯更西流。
南柯子
银渚盈盈波，金风缓缓吹。晚香浮动五云飞。月姊妒人、颦尽一弯眉。
短夜难留处，斜河欲淡时。半愁半喜是佳期，一度相逢、添得两相思。
浪淘沙
黯淡养花天。小雨能悭。烟轻云薄有无间。官柳丝丝都绿遍，贺有春寒。
空翠湿征鞍。马首千山。多情若是肯俱还。别有玉杯承露冷，留共君看。
破阵子
漂泊天隅佳节，追随花下群贤。只欠山阴修禊帖，却比兰亭有管弦。舞裙香未湔。
泪竹斑中宿雨，折桐用里蛮烟。唤起杜陵饥客恨，人生长安曲水边。碧云千叠山。
秦楼月
窗纱薄，日穿红幔催梳掠。催梳掠，新晴天气，画檐闻鹊。
海棠头晓都开却，小云先在栏杆角。栏杆角，杨花满地，夜来风恶。
秦楼月
湘江碧，故人同作湘中客。湘中客，东风回雇，杏花寒食。
温温月到蓝桥侧，醒心弦里春无极。春无极，明朝残梦，马嘶南陌。
秦楼月
珠帘狭，卷帘春院花围合。花围合，昼长人静，双双胡蝶。
花前苦殢金蕉叶，瞢腾午睡扶头怯。扶头怯，闲愁无限，远山斜叠。
秦楼月
香罗薄，带围宽尽无人觉。无人觉，东风日暮，一帘花落。
西园空锁秋千索，帘垂帘卷闲池阁。闲池阁，黄昏香火，画楼吹角。
秦楼月
楼阴缺，栏杆影卧东厢月。东厢月，一天风露，杏花如雪。
隔烟催漏金虬咽，罗帏暗淡灯花结。灯花结，片时春梦，江南天阔。
秦楼月
浮云集，轻雷隐隐初惊蛰。初惊蛰，鹁鸠鸣怒，绿杨风急。
玉炉烟重香罗浥，拂墙浓杏燕支湿。燕支湿，花梢缺处，画楼人立。
惜分飞
易散浮云难再聚，遮莫相随百步。谁唤行人去，石湖烟浪渔樵侣。
重别西楼肠断否，多少凄风苦雨。休梦江南路，路长梦短无寻处。
惜分飞
画戟锦车皆雅故，箫鼓留连客住。南浦春波暮，难忘罗袜生尘处。
明日船旗应不驻，且唱断肠新句。卷尽珠帘雨，雪花一夜随人去。
眼儿媚
酣酣日脚紫烟浮，妍媛破轻裘。困人天色，醉人花气，午梦扶头。
春慵恰似春塘水，一片縠纹愁。溶溶泄泄，东风无力，欲皱还休。
朝中措
东风半夜度关山。和雪到栏杆。怪见梅梢未暖，情知柳眼犹寒。
青丝菜甲，银泥饼饵，随分杯盘。已把宜春缕胜，更将长命题◇。
朝中措
长年心事寄林扃，尘鬓已星星。芳意不如水远，归心欲与云平。
留连一醉，花残日永，雨后山明。从此量船载酒，莫教闲却春情。
朝中措
身闲身健是生涯，何况好年华。看子十分秋月，重阳更插黄花。
消磨景物，瓦盆社酿，石鼎山茶。饱吃红莲香饭，侬家便是仙家。
朝中措
系船沽酒碧帘坊，酒满胜鹅黄。醉后西园入梦，东风柳色花香。
水浮天处，夕阳如锦，恰似鲈乡。中有忆人双泪，几时流到横塘。
朝中措
海棠如雪殿春余，禽弄晚明初。倦客长惭杜宇，佳辰且醉提壶。
逍遥放浪，还他渔子，输与樵夫。一棹何时归去，扁舟终要江湖。
朝中措
天容云意写秋光，木叶半青黄。珍重西风却暑，轻衫早怯新凉。
故人情分，留连病客，孤负清觞。陌上千愁易散，尊前一笑难忘。
减字木兰花
玉烟浮动，银阙三山连海冻。翠袖栏杆，不怕楼高酒力寒。
双松冻折，忽忆衰翁容易别。想见鸥边，压损年时小钓船。
减字木兰花
折残金菊，枨子香时新酒熟。谁伴芳尊，先问梅花借小春。
道人破戒，染酒题诗金凤带。愁病相关，不似年时酒量宽。
减字木兰花
波娇鬓嫋，中隐堂前人意好。不奈春何，拚却轻寒透薄罗。
剪梅新曲，欲断还联三叠促。围坐风流，饶我尊前第一筹。
减字木兰花
枕书睡熟，珍重月明相伴宿。宝鸭金寒，香满围屏宛转山。
鸡人声杳，瑶井玉绳相对晓。黯淡窗纱，却下风帘谁烛花。
减字木兰花
腊前三白，春到西园还见雪。红紫花迟，借作东风万玉枝。
归田计决，麦饭熟时应快活。身在高楼，心在山阴一叶舟。
菩萨蛮
小轩今日开窗子，揉蓝染碧缘阶草。檐佩可怜风，杏梢烟雨红。
飘令欢事少，鬓点吴霜早。天色不秋人，眼前无限春。
菩萨蛮
冰明玉润天然色，凄凉拚作西风客。不肯嫁东风，殷勤霜露中。
绿窗梳洗晚，笑把玻璃盏。斜日上妆台，酒红和困来。
菩萨蛮
客行忽到湘东驿，明朝真是潇湘客。晴碧万重云，几时逢故人。
江南如塞北，别后书难得。先自雁来稀，那堪春半时。
菩萨蛮
彤楼鼓密催金钥，沉沉青琐重重幕。宣唤晚朝天，五云笼暝烟。
风色东华路，暖扇遮微雨。香雾扑人衣，上林乌满枝。
菩萨蛮
雪林一夜收寒子，东风恰向灯前到。今夕是何年，新春新月圆。
绮丛香雾隔，犹记疏狂客。留取缕金旛，夜蛾相并看。
菩萨蛮
黄梅时节春萧索，越罗春润吴纱薄。丝雨日曨明，柳梢红未晴。
多愁多病后，不识曾中酒。愁病送春归，恰如中酒时。
虞美人
霜余好探梅消息，日日溪桥侧。不如君有似梅人，歌里工颦妍笑、两眉春。
疏枝冷蕊风情少，欲称衰翁老。从教来作静中邻，冷淡无言无笑、也无颦。
虞美人
落梅时节冰轮满，何似中秋看。琼楼玉宇一般明，只为姮娥添了、万枝灯。
锦江城下杯残后，还照鄞江酒。天东相见说天西，除却衰翁和月、更谁知。
虞美人
玉箫惊报同云重，仍怪金瓶冻。清明将近雪花翻，不道海棠消瘦、柳丝寒。
王孙沉醉狨毡幕，谁怕罗衣薄。烛灯香雾两厌厌，髣佛有人愁损、上眉尖。
虞美人
谁将击碎珊瑚玉，装上交枝粟。恰如娇小万琼妃，涂罢额黄嫌怕、污燕支。
夜深更觉清香绝，风露溶溶月。满身花影弄凄凉，无限月和风露、一齐香。
梦玉人引
送行人去，犹追路、再相觅。天末交情，长是合堂同席。从此尊前，便顿然少个，江南羁客。不忍匆匆，少驻船梅驿。
酒斟虽满，尚少如、别泪万千滴。欲语吞声，结心相对呜咽。灯火凄清，笙歌无颜色。从别后，尽相忘，算也难忘今夕。
梦玉人引
共登临处，票风袂、倚空碧。雨卷云飞，长有桂娥看客。箫鼓生春，遍锦城如画，雪山无色。一梦才成，怳天涯南北。
舞余歌罢，料宣华、回首尽陈迹。万里秦吴，有情应问消息。我欲归耕，如何重来得。故人若望江南，且折梅花相忆。
满江红
寒谷春生，熏协气、玉筩吹谷。新阳后、便占新岁，吉云清穆。休把心情关药裹，但逢节序添诗轴。笑强颜、风物岂非痴，终非俗。
清昼永，桂眠熟。门外事，何时足。且转栾同社，笑歌相属。著意调停云露酿，从头检举梅花曲。纵不能、将醉作生涯，休拘束。
满江红
千古东流，声卷地、云涛如屋。横浩渺、樯竿十丈，不胜帆腹。夜雨翻江春浦涨，船头鼓色风初熟。似当年、呼禹乱黄川，飞梭速。
击楫誓，空惊俗。休拊髀，者生肉。任炎天冰海，一杯相属。荻笋蒌芽新入馔，◇弦凤吹能翻曲。笑人间、何处似尊前，添银烛。
满江红
山绕西湖，曾同泛、一篙春绿。重会面，未温往事，先翻新曲。劲柏乔松霜雪后，知心惟有孤生竹。对荒园、犹解两高歌，空惊俗。
人更健，情逾熟。樱共柳，冰和玉。恐相逢如梦，夜阑添烛，别后书来，空怅望，尊前酒到休拘束。笑箪瓢、未足已能狂，那堪足。
满江红
竹里行厨，来问讯、诸侯宾老。春满座、弹丝未遍，挥毫先子。云避仁风收雨脚，日随和气薰林表。向尊前、来访白髯翁，衰何早。
志千里，功名兆。光万丈，文章耀。洗冰壶胸次，月秋霜晓。应念一堂尘网暗，故将百和香云绕。算赏心、清话古来多，如今少。
满江红
柳外轻雷，催几阵、雨丝飞急。雷雨过、半川荷气，粉融香浥。弄蕊攀条春一笑，从教水溅罗衣湿。打梁州、萧鼓浪花中，跳鱼立。
山倒影，云千叠。横浩荡，舟如叶。有采菱清些，桃根双◇。忘却天涯漂泊地，尊前不放闲愁入，任碧◇、十丈卷金波，长鲸吸。
满江红
罨画溪山，行欲遍、风蒲还举。天渐远、水云初静，柁楼人语。月色波光看不定，玉虹横卧金鳞舞。算五湖、今夜只扁舟，追千古。
怀往事，渔樵侣。曾共醉，松江渚。算今年依旧，一杯沧浦。宇宙此身元是客，不须怅望家何许，但中秋、时节好溪山，皆吾土。
蝶恋花
春涨一篙添水面。芳草鹅儿，绿满微风岸。画舫夷犹湾百转，横塘塔近依前远。
江国多寒农事晚。村北村南，谷雨才耕遍。秀麦连冈桑叶贱，看看尝面收新茧。
醉落魄
春城胜绝，暮林风舞催花发。垂云卷尽添空阔，吹上新年，美满十分月。
红蕖影下勾丝抹，老来牵强随时节。无人知道心情别，惟有蛾儿，惊见鬓边雪。
醉落魄
马蹄尘扑，春风得意笙歌逐。款门不问谁家竹，只拣红妆，高处烧银烛。
碧鸡坊里花如屋，燕王宫下花成谷。不须悔唱关山曲，只为海棠，也合来西蜀。
醉落魄
云晴风作，松梢片片轻鸥落。玉楼天半褰珠箔，一笛梅花，吹裂冻云幕。
去年小猎漓山脚，弓刀湿遍犹横槊。今年翻怕貂裘薄，寒似去年，人比去年觉。
醉落魄
栖乌飞绝，绛河绿雾星明灭。烧香旺簟眠清樾，花久影吹笙，满地淡黄月。
好风碎竹声如雪，昭华三弄临风咽。鬓丝撩乱纶巾折，凉满北窗，休共软红说。
谒金门
塘水碧，仍带麴尘颜色。泥泥縠纹无气力，东风如爱惜。
恰似越来溪侧，也有一双鸂鶒。只欠柳丝千百尺，系船春弄笛。
临江仙
羽扇纶巾风嫋嫋，东厢月到蔷薇。新声谁唤出罗帏。龙须将笛绕，雁字入筝飞。
陶写中年须个里，留连月扇云衣。周郎去后赏音稀。为君持酒听，那肯带春归。
临江仙
万事灰心贺薄宦，尘埃未免劳形。故人相见似河清。恰逢梅柳动，高兴逐春生。
卜昼匆匆还卜夜，仍须月堕河倾。明年我去白鸥盟。金闺三玉树，好问紫霄程。
霜天晓角
晚晴风歇，一夜春威折。脉脉花疏天淡，云来去、数枝雪。
胜绝愁亦绝。此清谁共说。惟有两行低雁，知人倚、画楼月。
霜天晓角
少年豪纵，袍锦团花凤。曾是京城游子，驰宝马、飞金鞚。
旧游浑似梦。鬓点吴霜重。多少燕情莺意，都泻入、玻璃◇。
鹊桥仙
双星良夜，耕慵织懒，应被群仙相妒。娟娟月姊满眉颦，更无奈、风姨吹雨。
相逢草草，争如休见，重揽别离心绪。新欢不抵旧秋多，倒添了、新愁归去。
鹧鸪天
休舞银貂小契丹，满堂宾客尽关山。从今嫋嫋盈盈处，谁复端端正正看。
模泪易，写愁难，潇湘江上竹枝斑。碧云日暮无书寄，寥落烟中一雁寒。
鹧鸪天
楼观青红倚快晴，惊看陆地涌蓬瀛。南园花影笙歌地，东岭松风鼓角声。
山绕水，水萦城，柳边沙外古今情。坐中更有挥豪客，一段风流画不成。
鹧鸪天
荡漾西湖采绿苹，扬鞭南埭衮红尘。桃花暖日茸茸笑，杨柳光风浅浅颦。
章贡水，郁孤云，多情争似桂江春。崔徽卷轴瑶姬梦，纵有相逢不是真。
鹧鸪天
嫩绿重重看得成，曲栏幽槛小红英。酴醿架上蜂儿闹，杨柳行间燕子轻。
春婉娩，客飘零，残花浅酒片时清。一杯且买明朝事，送罢斜阳月又生。
鹧鸪天
压蕊拈须粉作团，疏香辛苦颤朝寒。须知风月寻常见，不似层层带雪看。
春髻重，晓眉弯，一枝斜并缕金旛。酒红不解东风冻，惊怪钗头玉燕乾。
浣溪沙
倾坐东风百媚生，万红无语笑逢迎。照妆醒睡蜡烟轻。
采◇横斜春不夜，绛霞浓淡月微明。梦中重到锦◇官。
浣溪沙
十里西畴熟稻香，槿花篱落竹丝长。垂垂山果挂青黄。
浓雾知秋晨气润，薄云遮日午阴凉。不须飞盖护戎装。
浣溪沙
催下珠帘护绮丛，花枝红里烛枝红。烛光花影夜葱茏。
锦地绣天香雾里，珠星璧月彩云中。人间别有几春风。
浣溪沙
送尽残春更出游，风前踪迹似沙鸥。浅斟低唱小淹留。
月见西楼清夜醉，雨添南浦绿波愁。有人无计恋行舟。
浣溪沙
歙浦钱塘一水通，闲云如幕碧重重。吴山应在碧云东。
无力海棠风淡荡，半眠官柳日葱茏。眼前春色为谁浓。
浣溪沙
宝髻双双出绮丛，妆光梅影各春风。收灯时候却相逢。
鱼子笺中词宛转，龙香拨上语玲珑。明朝车马莫西东。
浣溪沙
红锦障泥杏叶鞯，解鞍呼渡忆当年。马骄不肯上航船。
茅店竹篱开席市，绛裙青袂斸姜田。临平风物故依然。
浣溪沙
白玉堂前绿绮疏，烛残歌罢困相扶。问人春思肯浓无。
梦里粉香浮枕簟，觉来烟月满琴书。笛侬情分更何如。
酹江月
浮生有几，叹欢娱常少，忧愁相属。富贵功名皆由命，何必区区仆仆。燕蝠尘中，鸡虫影里，见了还追逐。山间林下，几人真个幽独。
谁似当日严君，故人龙衮，独抱羊裘宿。试把渔竿都掉了，百种千般拘束。两岸烟林，半溪山影，此处无荣辱。荒台遗像，至今嗟咏不足。
作者简介
范成大（1126-1193），字致能，号石湖居士。汉族  范成大，平江吴郡（郡治在今江苏吴县）人。南宋诗人。谥文穆。从江西派入手，后学习中、晚唐诗，继承了白居易、王建、张籍等诗人新乐府的现实主义精神，终于自成一家。风格平易浅显、清新妩媚。诗题材广泛，以反映农村社会生活内容的作品成就最高。他与杨万里、陆游、尤袤合称南宋“中兴四大诗人”。